text: Søn går nu i sin ministerfars konservative sko
  17 juni 2016 kl. 04.43
  42-årige Niels Flemming Hansen fra Vejle bliver konservativ spidskandidat til Folketinget i Sydjyllands Storkreds. Han følger dermed i fodsporene fra sin far, tidligere mangeårige transportminister Flemming Hansen.
  Det Konservative Folkeparti i Sydjylland har torsdag aften ved et bestyrelsesmøde i storkredsen udpeget den spidskandidat, der indstilles til valg ved opstillingsmøde i august.
  Valget faldt på Niels Flemming Hansen fra Vejle. Niels Flemming Hansen er 42 år, adm. direktør og ejer af skokæden Holst Sko - og indstilles som konservativ spidskandidat i hele Syd- og Sønderjylland.
  Den formelle opstilling finder sted i august, hvor også resten af af de konservative kandidater i Sydjyllands Storkreds bliver præsenteret.
  Niels Flemming Hansen er søn af  Flemming Hansen, tidligere konservativ folketingsmedlem 1984-2007 valgt i Vejle og transportminister i perioden 2001 til 2007 og grundlægger af familiefirmaet Holst Sko.
  